ທູດພິເສດ ສປຊ ສະແດງ ຄວາມເປັນຫ່ວງ ນໍາສະຖານະການ ໃນຊີເຣຍ
ທ່ານໂກຟີ ອັນນັນ ທູດພິເສດສະຫະປະຊາຊາດ ສະແດງຄວາມເປັນຫ່ວງນໍາການ ໂຈມຕີຂອງພວກທະຫານຊີເຣຍ ໃນເຂດທີ່ພວກສັງເກດການໄປຢ້ຽມຢາມໃນຊີເຣຍ.
ທ່ານໂກຟີ ອັນນັນ ທູດພິເສດສະຫະປະຊາຊາດ ກ່າວວ່າ ສະຖານະການໃນຊີເຣຍສືບຕໍ່ ເປັນເລື້ອງທີ່ຮັບເອົາບໍ່ໄດ້ ແລະໄດ້ສະແດງຄວາມເປັນຫ່ວງອອກມາ ກ່ຽວກັບລາຍງານ ສື່ມວນຊົນທີ່ວ່າ ທະຫານຂອງຊີເຣຍໄດ້ທໍາການໂຈມຕີໃນຂົງເຂດທີ່ພວກພົນລະເຮືອນ ອາໄສຢູ່ຫຼັງຈາກພວກນັກສັງເກດການສະຫະປະຊາຊາດໄປຢ້ຽມຢາມແລ້ວ ທີມພວກນັກສັງເກດການຢູ່ໃນຊີເຣຍແມ່ນເປັນພາກສ່ວນນຶ່ງຢູ່ໃນແຜນການສັນຕິພາບ 6 ຂໍ້ທີ່ໄກ່ເກ່ຍໂດຍທ່ານອັນນັນ ທີ່ກ່າວຕໍ່ສະພາຄວາມໝັ້ນຄົງສະຫະປະຊາຊາດ ໃນວັນອັງ ຄານວານນີ້ວ່າ ຄໍາໝັ້ນສັນຍາອັນດຽວທີ່ເຊື່ອຖືໄດ້ ກໍແມ່ນພວກຄໍາໝັ້ນສັນຍາທີ່ໄດ້ມີ ການປະຕິບັດຕາມນັ້ນ ທ່ານນາງ Susan Rice ເອກອັກຄະລັດຖະທູດສະຫະລັດປະຈໍາສະຫະປະຊາຊາດກ່າວ ວ່າ ສະຫະລັດໝົດຄວາມອົດທົນແລ້ວ ຊຶ່ງທ່ານນາງກ່າວວ່າ: “ຄວາມຈິງກໍແມ່ນວ່າ ຄວາມຮຸນແຮງຍັງດໍາເນີນສືບຕໍ່ໄປ ເຖິງແມ່ນອັນທີ່ເອີ້ນວ່າ ຂໍ້ຕົກລົງຢຸດ ຍິງວັນທີ 12 ເມສາ ແມ່ນ ໃນທັດສະນະຂອງພວກເຮົາ ເປັນເລື້ອງທີ່ຮັບເອົາບໍ່ໄດ້ເທົ່ານັ້ນ ແຕ່ຍັງເປັນເລື້ອງທີ່ຄວນຈະໄດ້ຮັບການປະນາມ ແລະພວກເຮົາໄດ້ເວົ້າມາຢ່າງຈະແຈ້ງທີ່ສຸດ ໃນການສະໜັບສະໜຸນໃຫ້ມີການສົ່ງພວກນັກສັງເກດການໄປຕິດຕາມເບິ່ງສະຖານະການ ແລະວ່າບັດນີ້ຄວາມຮັບຜິດຊອບຍັງຄົງຂຶ້ນຢູ່ ກັບລັດຖະບານຂອງຊີເຣຍທີ່ຈະຢຸດຄວາມຮຸນ ແຮງນີ້ ແລະຫຼັງຈາກນັ້ນມັນຂຶ້ນຢູ່ກັບທັງສອງຝ່າຍ ທີ່ຈະຮັກສາບໍ່ໃຫ້ຄວາມຮຸນແຮງເກີດຂຶ້ນ ນັ້ນ " ທ່ານນາງ Rice ກ່າວວ່າ ຖ້າ ຄວາມຮຸນແຮງຫາກບໍ່ຢຸດເຊົາ ສະຫະລັດຕຽມພ້ອມທີ່ຈະດໍາ ເນີນງານ ໄປສູ່ຜົນ ທີ່ຈະຕິດ ຕາມມາສໍາລັບລັດຖະບານຊີ ເຣຍ ແລະການເຄື່ອນໄຫວຕໍ່ ໄປຈາກສະພາຄວາມໝັ້ນຄົງ ນັ້ນ ສະພາຄວາມໝັ້ນຄົງ ໄດ້ຮັບ ຮອງເອົາ ການຂະຫຍາຍໂຕ ອອກໃນພາລະກິດຂອງພວກ ນັກສັງເກດການຂຶ້ນເຖິງ 300 ຄົນ ໃນຖ້ອຍຖະແຫຼງ ໂດຍ ສັງເຂບ ໃນວັນອັງຄານວານ ນີ້ທ່ານHerve Ladsous ຫົວໜ້າຮັກສາສັນຕິພາບຂອງສະຫະປະຊາຊາດ ໄດ້ທໍານາຍວ່າ ພວກນັກສັງເກດການ 30 ຄົນຈະໄປປະຈໍາໜ້າທີ່ພາຍໃນທ້າຍສັບປະດານີ້ແລະວ່າຈໍານວນ ພວກນັກສັງເກດການຈະເພີ່ມຂຶ້ນເປັນ 100 ຄົນພາຍໃນນຶ່ງເດືອນ ພວກຜູ້ນໍາຝ່າຍຄ້ານ ທີ່ອາໄສຢູ່ໃນຕ່າງປະເທດ ກ່າວວ່າ ຈໍານວນພວກນັກສັງເກດການ ແມ່ນນ້ອຍໂພດເພື່ອຈະໄປກວດກາເບິ່ງສະຖານະການໃນທົ່ວປະເທດຊີເຣຍນັ້ນ